Icholùwano wei yattai wemaliꞌmantok wechippù pata Cana po,
Galilee yawon po.
Jesus yan wechippù molo,
molopai tùwemaliꞌmasan uya Jesus kàꞌmasak wechippù inenupa ton pokonpe wemaliꞌmantok yak.
Tok wuku wain uꞌmatùppù yau,
Jesus yan uya,
“Wain wenukapùppù man,”
teppù ipàk.
“Nossan,
màlà ikukkà kùkai upàk.
Masa uweyu uyàssak pùla lùppù man,”
teppù ya tùsan pàk.
Jesus yan uya apyoto yamùk pàk,
“Yàꞌlàlà te ya yau mùkuttàik,”
teppù.
Jew yamùk wechippù màlà Kaatù nanùmù yek pe tùwettok kon pe wekolùkantok yeselu yesak pe.
Màlàpàk màlà 6 pe tàk yapai ikonekasak kon wai yamùk wechippù molo.
Tewinan uya 20 wapùla 30 gallons yaꞌchippù.
Jesus uya apyoto yamùk pàk,
“Wai yamùk yanùkkapàttàk kon tuna ke,”
teppù.
Màlàyau tok uya yanùkkapàtùppù tanùkkakasse kulu.
Molopai tok pàk,
“Yanùntàk kon uchi molopai matàik utaꞌlettàn yepulu piyak,”
teppù ya.
Tok uya yalàppù ipyak.
Molopai tuna iwemyakanmasak lùppù wain pe yonpappù ya.
Iꞌnailàpai là iwessepoloppù ittuppù ya pen,
tuna yanùnnài nan nùssan neken apyoto yamùk uya ittu tùse màlàpàk tùwemaliꞌmasen umoine kàꞌmappù ya.
Molopai ipàk,
“Tamùꞌnawolon kon mùkyamlo wapiya wakù wain neꞌnài nan,
molopai nen uchi ikàꞌmasak kon uya yeunoꞌmakasak yau àkàmlàk lùppù àli lùiwa wain nepù tok uya,
tùse wakù mainanpappù auya man sàlà tepose,”
teppù ya.
Sàlà màlà wapiya kulu tensan yekkwa ton pen yentok ipàkàlà tùwotokoyi yamùk kupùppù Jesus uya Galilee yawon pata Cana po.
Molo màlà kupù tùuya ke tapàikketù yenpoikappù ya.
Màlàyau inenupa ton uya ailon tetok tùuyaꞌnokon tùlùppù ipàk.
Màlà tùpo Jesus,
ichan,
yakonnon molopai inenupa ton tukaik tok utàppù Capernaum pona.
Molo tok ukoꞌmamùppù mala là.